Նատալի Վուդ

Նատալի Վուդ (անգլ.՝ Natalie Wood, իրական ազգանունը` Զախարենկո, իսկ հետո` Գուրդին, հուլիսի 20, 1938(1938-07-20)[…], Սան Ֆրանցիսկո, Կալիֆոռնիա, ԱՄՆ - նոյեմբերի 29, 1981(1981-11-29)[…], Սանտա-Կատալինա, Կալիֆոռնիա, ԱՄՆ), ամերիկյան դերասանուհի։ «Օսկար» մրցանակի եռակի հավակնորդուհի։


== Կենսագրություն ==
Նատալի Վուդը ծնվել է Սան-Ֆրանցիսկոյում, ռուս տարագիրներ Նիկոլայ Զախարենկոյի և Մարիա Զուդիլովայի ընտանիքում և նրանց երեք դուստրերից երկրորդն էր։ Հայրը ծնունդով Վլադիվոստոկից էր, իսկ մայրը` Բառնաուլից, ովքեր դառնալով ԱՄՆ քաղաքացիներ, ընտրել էին Գուրդին ազգանունը։ Նատալին ազատ խոսում էր անգլերեն և ռուսերեն լեզուներով։ Նրա դերասանական կարիերան սկսվել էր չորս տարեկանից։ Որպես երեխա-դերասան, նկարահանվել է այնպիսի ֆիլմերում, ինչպիսիք էին «Հրաշք 34-րդ փողոցում» (1947թ.), «Ուրվականն ու միսիս Մյուրը» (1947թ.) և «Աստղը» (1952թ.) կինոնկարները։ Նա իր Վուդ կեղծանունը ընտրել էր ի պատիվ ռեժիսոր Սեմ Վուդի, ով կատակերգություններ էր նկարահանում Մարքս եղբայրների մասնակցությամբ։ 1955 թվականին նկարահանված «Խռովարար` առանց պատճառի» կինոնկարում, որտեղ գլխավոր դերով հանդես էր եկել Ջեյմս Դինը, Նատալի Վուդն իր դերակատարման համար ներկայացվել էր «Օսկար» մրցանակի։ Այդ դերը նրան օգնեց ավելի լուրջ դերեր ստանալու հարցում։
Միջազգային ճանաչում Նատալի Վուդն ստացավ «Վեսթսայդյան պատմություն» (1961թ.), «Ջիպսի» («Գնչուհին» 1962թ.) և «Մեծ մրցարշավներ» (1965թ.) ֆիլմերում մասնակցելու համար, իսկ «Մեծաշուքությունը խոտի մեջ է» (1961թ.) և «Սերն հարմար անծանոթի հետ» (1963թ.) կինոնկարներում կատարած դերերը, նրան կրկին երկու անգամ առաջադրեցին Ամերիկյան կինոակադեմիայի մրցանակին։ Նատալի Վուդը հաջողությամբ նկարահանվում էր ողջ 1960-ականների ընթացքում, իսկ 1970-ական թվականներին սկսեց հազվադեպ նկարահանվել` իր կյանքը նվիրելով ընտանիքին։ Իր վերջին խոշոր դերը նա խաղացել է «Այսուհետ և ընդմիշտ» (1979թ.)  հեռուստաաֆիլմում, որի համար արժանացել է «Ոսկե գլոբուս» մրցանակին։


== Անձնական կյանք ==
1957 թվականին Նատալի Վուդն ամուսնացել է դերասան Ռոբերտ Վագների հետ, իսկ 1962 թվականին նրանք բաժանվել են։ 1969 թվականին Նատալին ամուսնացել է բրիտանացի պրոդյուսեր Ռիչարդ Գրեգսոնի հետ։ 1972 թվականին նրանք ամուսնալուծվել են։ Նույն թվականին Նատալին վերականգնել է հարաբերությունները Ռոբերտ Վագների հետ և 1974 թվականին ամուսնանալով, նրա հետ ապրել է մինչև իր կյանքի վերջը։ Նատալի Վուդն ունի երկու դուստր, ավագը` Ռիչարդ Գրեգսոնից, իսկ կրտսերը` Ռոբերտ Վագներից։


== Մահ ==
1981 թվականի նոյեմբերի 29-ի լույս 30-ի գիշերը, Կալիֆոռնիայի ափերի մոտ գտնվող Սանտա-Կատալինա կղզու շրջակայքում զբոսանավով լողալու ժամանակ, չպարզված հանգամանքներում Նատալի Վուդը խեղդվել էր ջրում։ Բացի նրանից, զբոսանավի վրա եղել են նրա ամուսինը` Ռոբերտ Վագները, դերասան Քրիստոֆեր Ուոքենը և զբոսանավի նավապետ Դենիս Դավերնը։ Համաձայն համընդհանուր վարկածի, ալկոհոլ օգտագործած վիճակում Նատալին փորձել է ուղղել ճոպանը և ոտքի վրա կանգնել չկարողանալու պատճառով ընկել է ջուրն ու խեղդվել։ Սակայն այդ վարկածը կասկածների տեղիք է տալիս, քանի որ Նատալին մանկությունից վախենում էր ջրից։ Հետաքրքիր էր նաև այն փաստը, որ դերասանուհու կյանքն ապահովագրված էր 13 միլիոն դոլարով և դերասանուհու մահվան դեպքում դրանք կարող էր ստանալ ամուսինը։ Թե ինչ էր իրականում տեղի ունեցել զբոսանավի վրա, մինչ օրս չի պարզվել։
Դերասանուհու ողբերգական մահվան 30-ամյակին ընդառաջ, ոստիկանությունը վերականգնել էր կատարվածի հանգամանքների հետաքննությունը` զբոսանավի նավապետի նոր հայտարարությունները հաշվի առնելով։ 2012 թվականին Los Angeles Times թերթը հաղորդել էր, որ Լոս-Անջելեսի ոստիկանությունը որևէ ապացույց չի գտել սպանության վերաբերյալ։ Ըստ թերթի տվյալների, որոնք հղում էին կատարում ոստիկանության հետաքննչական բաժնի ղեկավարին, վերականգնված հետաքննությունը ողբերգության վերաբերյալ որևէ նոր հանգամանք չի պարզել։ 2013 թվականին փոխվել է Նատալի Վուդի մահվան պաշտոնական «պատահականորեն խեղդվելու պատճառով» արտահայտությունը, քանի որ վկայություններ էին հայտնաբերվել, որ դերասանուհու մարմնի վրա եղած կապտուկները, սալջարդերն ու քերծվածքները նրա մարմնին հայտնվել էին մահվանից ոչ շատ առաջ։
Նատալի Վուդի կրտսեր քույրը, դերասանուհի և գրող Լանա Վուդը հրատարակել է երկու կենսագրական գիրք` դերասանուհու կյանքի մասին։


== Մասնակի ֆիլմագրություն ==


== Ծանոթագրություններ ==